P. Markovič, poslanec: (2010-03-03):
Po prvé. V článku I sa za bod 49 vkladá nový bod 50, kde v § 79 ods. 1 sa vypúšťa písmeno v), doterajšie písmená w) až za) sa označujú ako písmená v) až z). Odôvodnenie: Cieľom pozmeňujúceho návrhu je zrušenie povinnosti poskytovateľov slúžiť lekársku službu prvej pomoci, zrušenie kompetencie samosprávnych krajov vydávať rozpis týchto služieb a liberalizácia úhrad za zdravotnú starostlivosť poskytovanú v rámci lekárskej služby prvej pomoci. Tieto zmeny umožnia rozvíjať dobrovoľný kontraktačný systém medzi poskytovateľmi zdravotnej starostlivosti. Za zabezpečenie geograficky, časovo dostupnej zdravotnej starostlivosti nesie zodpovednosť zdravotná poisťovňa. Poskytovatelia získajú možnosť v rámci negociácií v kontrakte so zdravotnou poisťovňou vyrokovať také podmienky, ktoré považujú za uspokojujúce. V opačnom prípade majú právo dobrovoľne túto dohodu odmietnuť. Na ochranu poistencov má vláda k dispozícii nástroj v podobe regulácie verejnej minimálnej siete poskytovateľov zdravotnej starostlivosti, ktorú je povinná každá poisťovňa zazmluvniť. Navrhuje sa zrušenie povinnosti poskytovateľa tzv. prvého kontaktu vykonávať LSPP podľa rozpisu určeného samosprávnym krajom. Povinnosť zabezpečiť dostupnú zdravotnú starostlivosť vrátane LSPP má zdravotná poisťovňa, a to minimálne v rozsahu minimálnej siete poskytovateľov. Na zabezpečenie tejto povinnosti má k dispozícii kontraktačné nástroje, ktorými zazmluvňuje poskytovateľov. V rámci zmluvnej slobody majú obe strany možnosť do vzťahu vstupovať dobrovoľne. Po druhé. V článku I za bod 54 sa vkladá nový bod 55, kde v § 82 ods. 1 písm. b) sa slová „r), v) a y)“ nahrádzajú slovami „r) a y)“. Odôvodnenie. V nadväznosti na bod 1 sa zrušuje sankcia, ktorú bolo možné uložiť za nesplnenie danej povinnosti. Po tretie. V článku V sa za bod 1 vkladá nový bod 2, kde v § 7 ods. 6 sa vypúšťa druhá veta. Navrhuje sa týmto vypustiť ustanovenie, podľa ktorého výkon LSPP ustanovuje rozpisom samosprávny kraj. Zavedením dobrovoľného výkonu pohotovostí na základe zmluvného vzťahu poskytovateľa so zdravotnou poisťovňou sa táto kompetencia samosprávneho kraja dostala do konfliktu s nami navrhovanou kontraktačnou politikou zdravotných poisťovní. Po štvrté. Za článok V sa vkladá nový článok VI, ktorý znie: „Zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení zákona č. 719/2004 Z. z., zákona č. 353/2005 Z. z., zákona č. 538/2005 Z. z., zákona č. 660/2005 Z. z., zákona č. 25/2006 Z. z., č. 282/2006 Z. z., zákona č. 522/2006 Z. z., zákona č. 12/2007 Z. z., zákona č. 215/2007 Z. z., zákona č. 309/2007 Z. z., zákona č. 330/2007 Z. z., zákona č. 358/2007 Z. z., zákona č. 530/2007 Z. z., zákona č. 594/2007 Z. z., zákona č. 232/2008 Z. z., zákona č. 297/2008 Z. z., zákona č. 461/2008 Z. z., zákona č. 581/2008 Z. z.,  zákona č. 192/2009 Z. z. a zákona č. 533/2009 Z. z. sa mení takto: 1. V § 8 sa vypúšťa odsek 6. 2. V § 87 sa dopĺňa 3. bod, ktorý znie: „nariadenie vlády Slovenskej republiky č. 226/2005 Z. z. o výške úhrady za zdravotnú starostlivosť, ktorú uhrádza zdravotná poisťovňa poskytovateľovi lekárskej služby prvej pomoci v znení nariadenia vlády Slovenskej republiky č. 380/2008 Z. z.“ V tomto sa navrhuje zrušiť cenová regulácia za zdravotnú starostlivosť poskytovateľom LSPP. Súčasťou zmluvných podmienok negociovaných medzi zdravotnou poisťovňou a poskytovateľom prvej pomoci je i dohoda o výške úhrady. Prekážkou atraktívnejšieho odmeňovania poskytovateľov je práve rigidný rámec, ktorý neumožňuje zmluvným stranám dohodnúť sa na obojstranne výhodných podmienkach. Liberalizácia úhrady za lekársku službu prvej pomoci umožní LSPP a zdravotným poisťovniam negociovať výšku spravodlivej ceny za poskytnutú zdravotnú starostlivosť. Toľko môj pozmeňujúci návrh. Chcel by som vás, kolegyne, kolegovia, veľmi pekne poprosiť o jeho podporu. Je to návrh, s ktorým už pred časom prišla SDKÚ – DS. Nemyslím si, že ide o nejaký politický návrh, ktorý by sa dal zmiesť zo stola nejakými ideologickými prístupmi, ale skôr o snahu naozaj vecne riešiť a posunúť aspoň o krok dopredu riešenie LSPP tak, aby spokojnosť bola nielen na strane pacienta, ale aj na strane poskytovateľov, aby lekári neboli nútení slúžiť pohotovosti pre iných poskytovateľov a aby boli za to primerane odmenení a na druhej strane aby sme zabezpečili pre pacientov nepretržitú dostupnú zdravotnú starostlivosť aj v nočných hodinách tak, ako je a na čo bola aj LSPP vytvorená a na čo by mala slúžiť. Preto vás veľmi pekne chcem poprosiť o podporu tohto pozmeňujúceho návrhu. Ďakujem pekne.